**Ryhmämentoroinnin ennakkotehtävä:**

**Akateemiseksi asiantuntijaksi työelämään – tulevaisuuden muistelu**

*Palautetaan hakulomakkeen yhteydessä.*

Ihminen on luonteeltaan tulevaisuuteen suuntautunut. Tulevaisuus ilmenee ajattelussamme erilaisina tulevaisuutta koskevina ennakointeina, odotuksina ja suunnitelmina. Työelämään siirtymässä olevalle opiskelijalle tärkeitä kysymyksiä ovat: Mitä minä osaan? Mitä se minulle mahdollistaa? Millaista työtä haluaisin tehdä?

Tulevaisuutta koskevien skenaarioiden työstäminen on myös yksi työväline rakentaa halutunkaltaista tulevaisuutta.

Tulevaisuuden muistelussa lähdetään liikkeelle siitä ajatuksesta, että tulevaisuus nähdään tilana, joka on tyydyttävästi toimiva ja jossa keskeiset ongelmat on ratkaistu. Nykyisiä huolenaiheita lähestytään muistelemalla asioita menneisyydestä käsin. Näin mahdolliset ratkaisut tulevat läsnä oleviksi.

Harjoituksen tarkoituksena on antaa opiskelijalle mahdollisuus tulevaisuutta muistelemalla tunnistaa niitä prosesseja, tapahtumia ja toimintastrategioita, jotka mahdollistavat toivotun tulevaisuuden toteutumisen.

Siirry ajatuksellisesti hetkeen esim. kolmen vuoden päähän, jossa olet siirtynyt työelämään ja saanut työn jossa viihdyt.

"Teen työtä jonka koen merkitykselliseksi ja mielekkääksi. Pystyn hyödyntämään nykyisessä työssäni monipuolisesti omaa osaamistani ja kehityn jatkuvasti. Välissä on kuormittaviakin jaksoja ja tylsiäkin päiviä, mutta pääosin nautin siitä mitä teen.

Saan työtovereiltani rakentavaa ja kannustavaa palautetta"

Pohdi tästä tilanteesta käsin:

* Millaista työtä teet? Missä olet töissä?
* Mikä ilahduttaa työssäsi erityisesti?
* Mitkä ovat olleet työelämään siirtymisen avainkohtia? Mitä tapahtui?
* Mitä sinä olet itse tehnyt ja mistä sait apua?
* Oliko sinulla työelämään siirtymiseen liittyviä huolia ja mikä sain huolesi vähenemään?
* Ovatko jotkut asia vielä kesken? Mitä aiot tehdä seuraavaksi?